b"\n_START_ARTICLE_\nCofersa\n_START_SECTION_\nHist\xc3\xb2ria\n_START_PARAGRAPH_\nLa primera Cofersa, comercialitzada el 1954, equipava un motor Hispano Villiers de 125 cc. Per b\xc3\xa9 que durant el primer any l'empresa en va produir nom\xc3\xa9s un centenar, en q\xc3\xbcesti\xc3\xb3 de poc temps el personal en n\xc3\xb2mina va cr\xc3\xa9ixer fins a superar els 100, per tal de poder satisfer la creixent demanda. El 1956, l'empresa va presentar un projecte de microcotxe de 2 o 3 places amb motor Hispano Villiers de 197 cc, per\xc3\xb2 tot sembla indicar que no es va arribar a produir mai. _NEWLINE_El 1957 Cofersa va llan\xc3\xa7ar el model JM, que incorporava xapa estampada i canvi de quatre velocitats. El 1959 va apar\xc3\xa8ixer el model Helix, de nou amb xapa estampada i incorporant una reixeta protectora al parafang posterior, amb la probable finalitat de facilitar a les dones el fet d'asseure-s'hi de costat (costum molt arrelat a l'\xc3\xa8poca) sense que les faldilles se'ls enredessin amb la roda del darrere._NEWLINE_L'activitat de l'empresa com a fabricant de motocicletes va cessar el 1962, any en qu\xc3\xa8 pass\xc3\xa0 a produir motors di\xc3\xa8sel d'una prestigiosa marca. Cofersa tenia la f\xc3\xa0brica al n\xc3\xbamero 80 del carrer Elfo de Madrid.\n_START_SECTION_\nEls or\xc3\xadgens dels fundadors\n_START_PARAGRAPH_\nNo ha estat possible documentar els or\xc3\xadgens del matrimoni Mercader Ferrusola amb plena fiabilitat. De Jos\xc3\xa9 Mercader, l'\xc3\xbanic que se n'esmenta a les fonts consultades \xc3\xa9s que havia treballat en la construcci\xc3\xb3 de motors per a bicicleta a anglaterra. S'ha trobat, per\xc3\xb2, una font que el localitza al barri barcelon\xc3\xad de Sant Andreu de Palomar. All\xc3\xb2 que s\xc3\xad que indiquen les fonts \xc3\xa9s que el cognom Ferrusola era el de la seva dona, amb la qual cosa, cercant informaci\xc3\xb3 sobre un Jos\xc3\xa9 Mercader casat amb una Ferrusola a Madrid, apareixen nombroses refer\xc3\xa8ncies a un \xc3\xbanic matrimoni, format per Jos\xc3\xa9 Mercader Espinosa i Ant\xc3\xb2nia Ferrusola i Call\xc3\xads. S'ha pressuposat, doncs, que aquest matrimoni era el fundador de Cofersa._NEWLINE_Jos\xc3\xa9 Mercader Espinosa, mort a 79 anys el 18 novembre de 1980 a M\xc3\xbarcia, havia nascut cap al 1901 a Oriola, Baix Segura. Ant\xc3\xb2nia Ferrusola i Call\xc3\xads, nascuda el 1914 i morta a 68 anys el 1983, era filla de Pep Ferrusola i Marc\xc3\xa9, nascut a Rab\xc3\xb3s (Alt Empord\xc3\xa0) el 1891, i de Remei Call\xc3\xads i Gironella. Pep Ferrusola, pag\xc3\xa8s i espardenyer, havia col\xc2\xb7laborat activament amb les xarxes d'evasi\xc3\xb3 de la Resist\xc3\xa8ncia a la Catalunya del Nord, tot passant refugiats pels Pirineus._NEWLINE_Finalment, \xc3\xa9s simptom\xc3\xa0tic que un dels principals models de motocicletes Cofersa dugu\xc3\xa9s un nom catal\xc3\xa0: \xc2\xabH\xc3\xa8lix\xc2\xbb."